

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 12 Σεπτεμβρίου 2018

**ΔΕΛΤΙΟ ΤΥΠΟΥ**

**Δήλωση της Υπουργού Πολιτισμού και Αθλητισμού Μυρσίνης Ζορμπά για την απόφαση του Ευρωπαϊκού Κοινοβουλίου σχετικά με την προστασία των πνευματικών δικαιωμάτων**

Χαιρετίζουμε τη σημερινή απόφαση της Ολομέλειας του Ευρωπαϊκού Κοινοβουλίου να υπερψηφίσει την Πρόταση Οδηγίας για τα δικαιώματα πνευματικής ιδιοκτησίας στη ψηφιακή ενιαία αγορά.

Η απόφαση αποτελεί ένα σημαντικό βήμα για την προστασία της ευρωπαϊκής πολιτιστικής κληρονομιάς, αλλά και για τη δημιουργία ισότιμων όρων στη χρήση ψηφιακού περιεχομένου.

Η εφαρμογή κανόνων προστασίας της πνευματικής ιδιοκτησίας στον ψηφιακό κόσμο, όπως στον πραγματικό, επιτρέπει σε εκδοτικούς οίκους, μέσα μαζικής ενημέρωσης, καλλιτέχνες και δημιουργούς περιεχομένου να απολαμβάνουν δίκαιο μερίδιο του οφέλους από την διαδικτυακή χρήση των δημοσιογραφικών, καλλιτεχνικών, επιστημονικών και άλλων έργων τους.

Με τη σημερινή απόφαση ενισχύεται η θέση των δημιουργών σε ένα περιβάλλον περισσότερων ευκαιριών στη βιομηχανία περιεχομένου και αναδεικνύονται οι υποχρεώσεις που έχουν οι μεγάλες διαδικτυακές πλατφόρμες απέναντι στο έργο των πρώτων.

Ο στόχος της δημιουργίας μιας ψηφιακής ενιαίας αγοράς στην Ευρώπη περνά από τη στήριξη των δημιουργών, όπως περνά κι από την ενίσχυση της πολιτιστικής ποικιλομορφίας και τη βελτίωση πρόσβασης στο διαδικτυακό πολιτισμικό περιεχόμενο.

Με τη σημερινή απόφαση βρισκόμαστε ακόμη πιο κοντά σε αυτόν τον στόχο.